ইসকন প্রবর্তক শ্রীকৃষ্ণ মন্দির

ইসকন প্রবর্তক শ্রীকৃষ্ণ মন্দির বাংলাদেশের চট্টগ্রামের একটি হিন্দু মন্দির। যা পাঁচলাইশ থানায় অবস্থিত এবং আন্তর্জাতিক কৃষ্ণভাবনামৃত সংঘ পরিচালিত। বাংলাদেশে তৈরি সবচেয়ে ব্যয়বহুল এই মন্দিরের দৈর্ঘ্য ১শ ফুট, প্রস্থ ৫০ ফুট, উচ্চতা ৬৫ ফুট এবং ৯টি গম্বুজ রয়েছে। মন্দিরটি শ্রীচৈতন্য মহাপ্রভুর প্রচারিত ভক্তি আন্দোলনের ধারাকে অনুসরণ করে হরে কৃষ্ণ মহামন্ত্র প্রচার, ভাগবত পাঠ, ধর্মীয় উৎসব উদযাপন এবং নৈতিক ও আধ্যাত্মিক শিক্ষার মাধ্যমে সাধারণ মানুষের মধ্যে ধর্মীয় সচেতনতা বৃদ্ধিতে ভূমিকা পালন করে আসছে। 

 ইতিহাস 
২০০৭ সালের ২৩ জানুয়ারি চট্টগ্রাম নগরের পাঁচলাইশ থানাধীন প্রবর্তক পাহাড় চূড়ায় অবস্থিত আন্তর্জাতিক কৃষ্ণভাবনামৃত সংঘ প্রবর্তক শ্রীকৃষ্ণ মন্দিরটির ভিত্তিপ্রস্তর স্থাপন করা হয়। ভিত্তিপ্রস্তর স্থাপন করেন ইসকনের প্রবীণ সন্ন্যাসী শ্রীল জয়পতাকা স্বামী। তিনতলা বিশিষ্ট এই মন্দিরের নকশা প্রণয়ন করেন ভারতীয় স্থাপত্যবিদ পুণ্ডরিক বিদ্যাদাস ব্রহ্মচারী। ২০২১ সালের ১৫ মে ভার্চুয়ালী শ্রীল জয়পতাকা স্বামী মহারাজ এ মন্দিরের উদ্বোধন করেন।

২০১০ সাল থেকে মন্দির নির্মাণের মূল কার্যক্রম শুরু হয়। ভারত ও বাংলাদেশের প্রায় ৮০ জন শ্রমিক টানা প্রায় ৯ বছর ধরে নির্মাণকাজে অংশ নেন। ২০১৩ সাল থেকে রাজস্থানের কারিগররা মার্বেল পাথরে বিভিন্ন ধর্মীয় অলংকরণ ও ভাস্কর্য খোদাইয়ের কাজ শুরু করেন। মন্দিরের স্থাপত্যে ঐরাবত, পদ্মফুল, ময়ূর, শঙ্খ, চক্র, গদা ও বিষ্ণুর সুদর্শন চক্রসহ বৈদিক শিল্পকলার নানা অনুষঙ্গ ব্যবহৃত হয়েছে। মায়ানমার থেকে আমদানি করা কাঠ দিয়ে দরজা-জানালার কারুকাজ সম্পন্ন করা হয়।

এই মন্দির প্রতিষ্ঠার পেছনে প্রবর্তক সংঘের দীর্ঘ ঐতিহাসিক ভূমিকা রয়েছে। স্বদেশী আন্দোলনের সময় মতিলাল রায়ের অনুসারী বঙ্কিম সেনের নেতৃত্বে ১৯২১ সালে পাঁচলাইশের গোলপাহাড় এলাকায় প্রবর্তক সংঘের কার্যক্রম শুরু হয়। ১৯২১ থেকে ১৯৪১ সালের মধ্যে প্রায় ২৮ একর জমিতে গোপালন, দুগ্ধ ও ঘি উৎপাদন, অনাথ আশ্রম, বিদ্যালয়, চরকা কারখানা ও শরীরচর্চা কেন্দ্র গড়ে তোলা হয়। বর্তমানে প্রবর্তক সংঘের উদ্যোগে একটি বিদ্যালয় ও অনাথ আশ্রম পরিচালিত হচ্ছে। প্রবর্তক সংঘের সহযোগিতায় পাহাড় চূড়ায় এই ইসকন মন্দির প্রতিষ্ঠিত হয়।

 স্থাপত্যশৈল্য 
থাম্ব|মন্দিরের প্রবেশ পথ
প্রবর্তক শ্রীকৃষ্ণ মন্দিরটি রাজস্থানের মাকরানা মার্বেল দ্বারা নির্মিত। মন্দিরের দরজা ও জানালার জন্য কাঠ সংগ্রহ করা হয়েছে আফ্রিকা ও মায়ানমার থেকে। মন্দিরটির দৈর্ঘ্য ১০০ ফুট, প্রস্থ ৫০ ফুট এবং উচ্চতা ৬৫ ফুট। প্রায় ১৮ গণ্ডা একর জায়গাজুড়ে নির্মিত এই মন্দিরে মোট ৯টি গম্বুজ রয়েছে। এর মধ্যে সর্বোচ্চ তিনটি গম্বুজে বিষ্ণুর সুদর্শন চক্র খোদাই করা হয়েছে।

মন্দিরে যাতায়াতের জন্য একাধিক সিঁড়ি রয়েছে, যার থামগুলো শঙ্খ, চক্র, গদা ও পদ্ম মোটিফে অলংকৃত। প্রবেশপথে অর্জুন কর্তৃক শ্রীকৃষ্ণের বিশ্বরূপ দর্শনের রেপ্লিকা স্থাপন করা হয়েছে এবং বৈকুণ্ঠের দ্বারপাল জয় ও বিজয়ের মূর্তি সংযোজিত হয়েছে। অভ্যন্তরের দেয়ালজুড়ে নান্দনিক নকশা ও ঝাড়বাতির শোভা মন্দিরের সৌন্দর্য বৃদ্ধি করেছে। মায়ানমার থেকে আনা কাঠে নির্মিত দরজা-জানালায় সূক্ষ্ম শৈল্পিক কারুকাজ লক্ষ্য করা যায়।

মন্দিরের নিচতলা অডিটোরিয়াম হিসেবে ব্যবহারের জন্য নকশা করা হয়েছে। প্রথম তলায় নাটমন্দির এবং দ্বিতীয় ও তৃতীয় তলায় বিগ্রহ মন্দির অবস্থিত। মূল বিগ্রহ শ্রীশ্রী রাধা-কুঞ্জবিহারী (রাধা-কৃষ্ণ); তাঁদের পাশে ললিতা-বিশাখা, পৃথক অংশে শ্রীশ্রী জগন্নাথ-বলদেব-সুভদ্রা এবং ডানদিকে শ্রীশ্রী গৌর নিতাই প্রতিষ্ঠিত। বিগ্রহ কক্ষের সন্নিহিত ভোগঘর (প্রসাদ রন্ধনশালা) দর্শনার্থীদের দৃষ্টির বাইরে রাখা হয়েছে এবং ছাদের একপাশে রয়েছে পূজারীদের আবাসিক কক্ষ।

আফ্রিকা থেকে আনা কাঠ দিয়ে নির্মিত বিগ্রহের আসন রত্নালংকারে সজ্জিত। মন্দির গর্ভগৃহে বিগ্রহের সম্মুখে রত্নসিংহাসনে ইসকনের প্রতিষ্ঠাতা আচার্য শ্রীল অভয়চরণারবিন্দ ভক্তিবেদান্ত স্বামী প্রভুপাদের মূর্তি স্থাপন করা হয়েছে। মন্দিরের আশপাশে প্রবর্তক সংঘ স্মৃতিস্মরণ শিব মন্দির ও শ্রীরামভক্ত মহাবীর হনুমানজী মন্দির প্রতিষ্ঠার উদ্যোগ নেওয়া হয়েছে। ফাইবার ও মার্বেলে নির্মিত বিভিন্ন মূর্তি ও ম্যুরালে শ্রীরামলীলা, নৃসিংহলীলা, গৌড়লীলা, জগন্নাথলীলা, গরুড়, শ্রীচৈতন্য, নিত্যানন্দ, অদ্বৈত, গদাধর ও শ্রীবাসসহ বৈদিক ও বৈষ্ণব ঐতিহ্যের নানা অনুষঙ্গ ফুটিয়ে তোলা হয়েছে। এছাড়া দৈত্যরাজ বলির মস্তকে চরণ স্পর্শকারী বিষ্ণুর বামন অবতারের প্রতিচিত্রও সংযোজিত আছে।

 তথ্যসূত্র 

বহিঃসংযোগ



বিষয়শ্রেণী:কৃষ্ণ মন্দির
বিষয়শ্রেণী:জগন্নাথ মন্দির
বিষয়শ্রেণী:চট্টগ্রামের হিন্দু মন্দির
বিষয়শ্রেণী:২১শ শতাব্দীর হিন্দু মন্দিরবিষয়শ্রেণী:আন্তর্জাতিক কৃষ্ণভাবনামৃত সংঘের মন্দির